הוועדה לקידום מעמד האישה ולשוויון מגדרי, כנסת 20, פרוטוקול מספר 159, 2017-03-16 09:00

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי, היום ה-16 במרץ 2017.

עאידה תומא סלימאן: והדיון שלנו יתמקד בהצעת חוק הבטחת הכנסה (תיקון מס' 49) (זכאות לגמלה למי ששוהה במקלט לנשים מוכות), כמובן של חברת הכנסת זהבה גלאון, חברת הכנסת עליזה לביא, אורלי לוי אבקסיס, דב חנין, מיקי לוי, קארין אלהרר.

עאידה תומא סלימאן: ואנחנו מכינות את ההצעה לקריאה שנייה ושלישית.

עאידה תומא סלימאן: מיותר כמובן להגיד עד כמה אני שמחה דווקא לטפל ולהכין הצעת חוק חשובה כל כך, כמי ש-24 שנים ליוותה נשים בתוך המקלטים, ואני יודעת את הקשיים גם של מנהלות המקלטים, גם של צוותי המקלטים והעמותות שעומדות מאחוריהן.

עאידה תומא סלימאן: אנחנו כמובן מודות לך, חברת הכנסת זהבה גלאון, ולכל שאר חברי הכנסת ששמו לב למצוקה הזו.

עאידה תומא סלימאן: אני בטוחה שגם כן העבודה האינטנסיבית של העמותות וכל מנהלות המקלטים הסבו את תשומת לבך לעניין.

עאידה תומא סלימאן: ואני נותנת לך זכות דיבור, כמובן, לפתוח.

זהבה גלאון: תודה רבה, גברתי.

זהבה גלאון: אני רוצה להעיר שתי הערות.

זהבה גלאון: קודם כול, אני ממש שמחה שהחוק הזה נדון פה.

זהבה גלאון: כלומר, זה לא רק שהוא נדון בוועדה למעמד האישה, הוא נדון בוועדה למעמד האישה בראשותך, מסיבות שאמרת, נראה לי צדק פואטי במובן הזה.

זהבה גלאון: באמת, אני ממש שמחה.

זהבה גלאון: מרבית הדברים שלי מתכוונים להיות מה שנקרא בפרק התודות.

זהבה גלאון: באמת.

זהבה גלאון: ואני שמחה ומודה לכולם שהגיעו, שאת עושה את הישיבה הזאת שלא מן המניין, ביום שהוא לא יום כנסת פורמלי, כדי שנוכל להעביר את זה בשבוע הבא, שזה השבוע האחרון למושב הכנסת, כדי שהחוק יוכל להיכנס לתוקף, תיכף נדבר גם על לוחות זמנים.

זהבה גלאון: אז קודם כול, אני רוצה להודות לויצ"ו שניסחו עבורנו את הצעת החוק, ולעמותות ולפורום המקלטים.

זהבה גלאון: הצעת החוק הזו היא תולדה של תיקון לחוק קודם שחוקקתי, גם עליזה לביא חברתי, שהבנו שיש מצוקה לנשים שנאלצות בעצם לוותר על הבטחת ההכנסה שלהן.

זהבה גלאון: אחר כך ראינו שהחוק הזה, שהיו לנו כוונות טובות לגביו, בעצם לא משרת את המטרה שלשמה נתכנסנו, החוק הזה לא תיקון את העיוותים.

זהבה גלאון: וההצעה הזו עכשיו בעצם באה לומר, שנשים שנמצאות במקלטים לנשים מוכות, בלי קשר אם הייתה להן קודם לכן הבטחת הכנסה או זכו קודם לכן להבטחת הכנסה, תקבלנה את הסכום הכסף הזה, שלהן הוא משמעותי ולמדינה הוא - - -

<קריאה: - - -

זהבה גלאון: בסדר, תעשו fine-tuning לזה, אבל בגדול לא יצטרכו לעשות את המבחן הזה.

זהבה גלאון: ואני חושבת שזה נכון.

זהבה גלאון: זה גם מקל על המקלטים, הן לא צריכות לגבות את הכסף, כל מיני דברים.

זהבה גלאון: אנחנו רוצים לשמור על המקלטים, ושלא יתעסקו בדברים שהם לא צריכים להתעסק אלא באמת בהגנה על רווחת הנשים והילדים שלהן.

זהבה גלאון: ואני רוצה להודות אחרונים באמת למאמץ משותף שנעשה כאן, שזה גם משרד הרווחה וגם הביטוח הלאומי, מתוך איזו הבנה מקצועית אמיתית של המטרייה.

זהבה גלאון: ובסוף בסוף אני גם רוצה להודות לאוצר.

זהבה גלאון: זה לקח זמן, זה לא היה קל.

זהבה גלאון: כן, כולנו יודעים, יודעות, על מה מדובר, זה לא היה קל.

זהבה גלאון: ואני שמחה שהאוצר זורם אתנו בעניין הזה.

זהבה גלאון: זה באמת למדינה כסף קטן, ולנשים כל סכום כזה זה משמעותי.

זהבה גלאון: ושוב, תודה לך, ונצא לדרך.

עאידה תומא סלימאן: טוב.

עאידה תומא סלימאן: נצא לדרך.

עאידה תומא סלימאן: אבל הבנתי שקודם כול ניתן ליועצת המשפטית עורכת-דין ענת מימון להסביר איפה אנחנו עומדים, אם יש עדיין סוגיות שצריך למצוא פתרונות להן.

עאידה תומא סלימאן: בבקשה.

<ענת מימון: טוב, אז למעשה הנוסח המתוקן נמצא בפניכן – לא קיבלתן?

עאידה תומא סלימאן: הוא לא נמצא בפניכן.

<ענת מימון: אז לא, אציג את הנוסח.

<ענת מימון: כולנו מכירות את ההצעה.

<ענת מימון: למעשה, מה שאנחנו עושים, אנחנו נכנסים לתוך חוק הבטחת הכנסה, לסעיף 2 שקובע מי זכאי לקבל גמלה.

<ענת מימון: כיום פסקה (9) קובעת שאישה ששוהה במקלט לנשים מוכות, באישור לשכת הסעד או משרד הרווחה והשירותים החברתיים, תקופה העולה על 30 ימים, ושבחודש שקדם לשהייתה במקלט כאמור הייתה זכאית לגמלה, היא תהיה זכאית גם לגמלה.

<ענת מימון: בהצעת החוק בעצם אנחנו מבקשים להוריד את התנאי שקובע שבחודש שקדם לשהייתה במקלט כאמור היא הייתה זכאית לגמלה, כלומר כבר לא נבחן את הזכאות שלה ערב כניסתה למקלט, אלא מעצם כניסתה למקלט זה הופך אותה להיות זכאית לגמלה.

<קריאה: שתיבחן זכאותה.

<ענת מימון: ברור, לפי המבחנים הרגילים.

<ענת מימון: אבל בנוסף, בקריאה הראשונה, בנוסח שהיה בכחול ועבר בקריאה הראשונה, הורדנו את התקופה שעולה על 30 ימים ואמרנו שלגבי מחצית חודש קלנדרי שהיא שהתה היא תהיה זכאית באותו החודש.

<ענת מימון: וכעת, בנוסח שעובר לשנייה ושלישית, אנחנו חוזרים לנוסח המקורי, ואנחנו חוזרים לזה שהדרישה היא שהיא שהתה תקופה שעולה על 30 ימים.

<ענת מימון: בסדר?

<קריאה: אין בעיה - - -

<ענת מימון: נכון.

<ענת מימון: ולכן אני מציגה, וזו תהיה תקופה שעולה על 30 ימים.

<ענת מימון: בנוסף, אנחנו עושים תיקון מקביל גם בתוספת הראשונה, שהתוספת הראשונה קובעת זכאות לגבי מי שטרם מלאו לו 25 שנה.

<ענת מימון: עושים פשוט תיקון זהה לחלוטין, מורידים את הדרישה שהייתה בחודש שקדם, ומשאירים את העניין שמעל 30 ימים.

<ענת מימון: והדבר האחרון, שזה אני כן רוצה לשמוע התייחסות, זה הנושא של התחילה.

<ענת מימון: אנחנו בנוסח שעבר דיברנו על זה שזה יהיה 30 יום מיום הפרסום.

<ענת מימון: מכיוון שבמטרייה של ביטוח לאומי ומכיוון שמדובר על זכאות לקצבאות חודשיות, אנחנו רוצים שזה יהיה ב-1 בחודש – ההתחלה, ולא במהלך חודש.

<ענת מימון: ולכן, 1 בחודש שלאחר יום פרסומו הבנתי שזה מוקדם, כי ככל הנראה, אם הדברים יתקדמו כמו שצריך, זה יהיה 1 באפריל, וזה טיפה מוקדם.

<ענת מימון: ולכן ביקשו ממני פה מהביטוח הלאומי שזה יהיה ב-1 במאי 2016.

<ענת מימון: הבנתי שיש עוד בקשות - - -

<קריאה: 2017.

<ענת מימון: 17', סליחה.

<ענת מימון: ונשמע לגבי התחילה.

<ענת מימון: אבל זה לגבי הנוסח.

עאידה תומא סלימאן: ההצעה שלנו היא ב-1 במאי.

עאידה תומא סלימאן: אם יש למישהו משהו אחר להעלות, נשמע מהם.

<ענת מימון: בסדר.

עאידה תומא סלימאן: אוקיי, תודה רבה.

<ענת מימון: אקריא את זה לפני ההצבעה פשוט, רק את הנוסח ממש.

עאידה תומא סלימאן: כן, ברור.

עאידה תומא סלימאן: תודה.

עאידה תומא סלימאן: רחל זיו, יו"ר פורום מנהלות מקלטים – בבקשה, גברתי.

<רחל זיו: תודה.

<רחל זיו: מצאתי את עצמי שואלת ב-04:45 בבוקר: למה בעצם אני נוסעת לוועדה בכנסת?

זהבה גלאון: למה לא צלצלת אלי בשעה הזאת?

עאידה תומא סלימאן: חשבתי שתגידי: תודה שלא צלצלת.

<רחל זיו: והתשובה שנתתי לעצמי הייתה: כדי בעצם עוד פעם להודות, כמו בפעם הקודמת שמצאתי את עצמי מופתעת ומודה, הרגשת אז לא טוב ולא היית בעונג הזה שחלקנו, באמת להודות ולברך על העבודה, על שיתוף הפעולה של כל הגורמים, כדי להוציא לפועל את החלום הזה שלנו שרקמנו.

<רחל זיו: אז אני מבינה שזה הולך להתממש מאוד מהר, ובשם הנשים, ברכות.

עאידה תומא סלימאן: תודה.

עאידה תומא סלימאן: עורך-דין שי סומך, משרד המשפטים.

<שי סומך: אנחנו מברכים על החוק הזה, עבדנו ביחד עם משרדי הממשלה כדי לקדם אותו.

<שי סומך: כבר אז בחוק הקודם אמרנו שלא הבנו את ההבחנה בין מישהי שקיבלה לפני כן הבטחת הכנסה לבין מי שלא קיבלה לפני כן, ואנחנו שמחים שהעוול הזה תוקן – יתוקן.

עאידה תומא סלימאן: תודה.

עאידה תומא סלימאן: למה כל ישיבות הכנסת הן באווירה חגיגית?

<קריאה: יש לך את הכבוד.

<קריאה: אנחנו כבר הרבה שנים יושבים פה.

<קריאה: יש לך את הכבוד.

עאידה תומא סלימאן: כן.

עאידה תומא סלימאן: טוב, גברת מיכל חנוך אחדות, משרד העבודה והרווחה.

עאידה תומא סלימאן: גם ארצה שתתייחסי לכל הנושא של הנוהל, איך זה יוחדר.

<מיכל חנוך אחדות: תראו, הרכבת נוסעת, ויש התקדמות.

<מיכל חנוך אחדות: יש טיוטה של נוהל, שכשהחוק יהיה, איך בדיוק זה יקרה.

<מיכל חנוך אחדות: אנחנו עובדים בשיתוף פעולה כבר הרבה מאוד שנים עם הביטוח הלאומי, זה לא נולד מהיום.

<מיכל חנוך אחדות: אז נגבש אותו, אנחנו צריכים קצת לתקן כתוצאה ממה שקרה.

<מיכל חנוך אחדות: מהלך נוסף פנים משרדי שצריך להיות זה איזשהו שינוי תעריף.

<מיכל חנוך אחדות: שוב, זה משהו פרוצדורלי בירוקרטי, אבל הרכבת נוסעת.

<מיכל חנוך אחדות: ואני מקווה מאוד שב-1 במאי – איך אומרים, אני גם רוצה להודות, ואני שמחה, וגם לי בתור אחת שקמה בבוקר וחושבת איך לעשות יותר טוב, גם לי זה לא מובן מאליו.

<מיכל חנוך אחדות: ובאמת יושבים פה אנשים, שכולם שיתפו פעולה בצורה נהדרת ולמען הנשים.

<מיכל חנוך אחדות: וזה היה אבסורד הרבה מאוד שנים, וזה בהחלט חגיגי לבוא הנה היום ולקבל את החידוש הזה.

עאידה תומא סלימאן: יפה.

<רחלי סונגו: רק אסביר, סליחה.

עאידה תומא סלימאן: בדיוק רציתי להגיד לך, ראיתי שביקשת זכות דיבור, עורכת-דין רחלי - - -

<רחלי סונגו: סונגו ממשרד הרווחה והשירותים החברתיים.

<רחלי סונגו: אסביר.

<רחלי סונגו: מה שבעצם מיכל אומרת, הרי יש את הבעיה הנוספת של העניין שהמקלטים צריכים לגבות את ה-25%.

עאידה תומא סלימאן: כן.

<רחלי סונגו: ואת זה פתרנו אצלנו.

<רחלי סונגו: נשנה את התעריף, כלומר שהמקלטים יקבלו את זה, כבר לא יהיה את הגבייה הזאת.

עאידה תומא סלימאן: זה חשוב מאוד.

זהבה גלאון: מאוד משמעותי.

עאידה תומא סלימאן: מאוד משמעותי.

עאידה תומא סלימאן: זה היה שם – כמעט אמרתי אותנו – שם את המקלטים מול הנשים בין קונפליקט כזה.

זהבה גלאון: נכון, נכון.

<רחלי סונגו: נכון.

<רחלי סונגו: עכשיו, ודעת התעריפים היא פרוצדורה - - - בה הרבה גורמים.

<רחלי סונגו: שוחחתי עם התקציבן אצלנו, ואנחנו לא יכולים להתחייב על פחות משלושה חודשים.

<רחלי סונגו: כלומר, זה יהיה עד שלושה חודשים.

עאידה תומא סלימאן: מה זאת אומרת שלושה חודשים?

זהבה גלאון: זאת אומרת, יוני הם רוצים.

עאידה תומא סלימאן: תחילת אוגוסט או תחילת יולי?

<רחלי סונגו: תחילת יולי.

<רחלי סונגו: החוק יכול לעבור, אבל העניין של הקיזוז, של ה-25%, זה יהיה רק אחרי ועדת התעריפים אצלנו.

זהבה גלאון: זה נורא רחוק.

זהבה גלאון: אז בינתיים מה יהיה?

<קריאה: אז נקזז מכולן?

<קריאה: לא, הן לא יהיו זכאיות.

עאידה תומא סלימאן: אז מה אתן מציעות, מציעים?

<רחלי סונגו: אנחנו מציעים שזה יהיה ה-1 ביולי.

עאידה תומא סלימאן: קודם כול, אני חושבת שכדאי לבדוק, שלושה חודשים, אם אפשר אפילו חודשיים.

<רחלי סונגו: ניסיתי.

עאידה תומא סלימאן: אוקיי.

עאידה תומא סלימאן: אז אולי תתחייבו גם רטרואקטיבית מכניסת - - -

זהבה גלאון: - - -

עאידה תומא סלימאן: לא, לא, לא.

עאידה תומא סלימאן: כלומר, ניתן להם להתארגן, אבל כניסת החוק לתוקף תהיה נגיד ביוני, ואז הביצוע ייעשה - - -

<אורנה וורקוביצקי: אפתור לכם את הבעיה.

עאידה תומא סלימאן: גברתי, כן, בבקשה.

<אורנה וורקוביצקי: אורנה וורקוביצקי מביטוח לאומי.

<אורנה וורקוביצקי: העניין של ה-25% לא קשור בכלל לחקיקה.

<אורנה וורקוביצקי: לדעתי החוק יכול לעבור עם תחולה של ה-1 במאי, ואת העניין של ה-25%, מתי שוועדת תעריפים תאשר אז נצא לדרך.

<אורנה וורקוביצקי: לא קשור.

<אורנה וורקוביצקי: למה אישה שלא - - -

עאידה תומא סלימאן: שנייה.

<אורנה וורקוביצקי: אבל המשמעות לדחות את זה זה שביוני אישה שלא קיבלה קודם הבטחת הכנסה, לא תוכל לקבל הבטחת הכנסה אלא רק ביולי-אוגוסט.

<אורנה וורקוביצקי: אז חבל.

<ענבל אביב: אנחנו רוצות כמה שיותר מוקדם.

<אורנה וורקוביצקי: אוקיי.

<אורנה וורקוביצקי: אז זה מה שאני אומרת.

<אורנה וורקוביצקי: לדעתי זה לא קשור אחד לשני, אפשר להשאיר את מועד התחולה ה-1 במאי, ואת העניין של הגבייה והתעריפים – מתי שיהיה מוכן, יהיה מוכן.

עאידה תומא סלימאן: שנייה.

עאידה תומא סלימאן: אז את אומרת שתישאר ב-1 במאי תחולת החוק, אבל - - -

<קריאות: - - -

עאידה תומא סלימאן: סליחה, אנחנו מנסות למצוא פתרון.

עאידה תומא סלימאן: אז אם יש למישהו הצעה.

עאידה תומא סלימאן: בבקשה, עלוה.

<עלוה קולן: אם החוק ייכנס לתוקף ב-1 במאי, זה אומר בעצם שכל אישה שתהיה זכאית לקבל את הגמלה כבר מה-1 במאי, שאנחנו בעד.

<עלוה קולן: אבל זה גם אומר, שהתקציב של משרד הרווחה יעביר למקלטים יהיה תקציב מופחת.

<עלוה קולן: זה אומר שבעצם המקלטים יישאו במהלך חודשיים נניח, עד הכניסה לתוקף, את העלות של החוק.

עאידה תומא סלימאן: כן.

<עלוה קולן: זה לא טוב.

עאידה תומא סלימאן: ברור.

<עלוה קולן: אני חושבת שעדיף לנו שהמשרדים יעשו את העבודה שלהם כמה שיותר מהר, כמובן, אבל שבשום פנים ואופן המקלטים לא יישאו עליהם, גם אם זה ייכנס לתוקף עוד שלושה חודשים.

<עלוה קולן: עדיף שלא - - -

עאידה תומא סלימאן: אני לא מבינה.

עאידה תומא סלימאן: למה אי-אפשר?

<קריאה: על מי חושבים, על האישה או על המקלט?

עאידה תומא סלימאן: גם וגם.

עאידה תומא סלימאן: את לא רוצה - - -

<קריאה: - - - לא תוכל לקבל.

עאידה תומא סלימאן: שנייה.

עאידה תומא סלימאן: המקלט גם כן נמצא כדי לארח ולתת הגנה לעוד ועוד נשים.

עאידה תומא סלימאן: אנחנו לא רוצים שהם יספגו.

זהבה גלאון: אני מציעה שהם יספגו את החודש הזה, שזה יהיה ה-1 ביוני.

זהבה גלאון: אנחנו רוצות לרבע את המעגל, אנחנו דואגות לנשים, מצד שני אנחנו לא רוצות שהמקלטים יקרסו בתקופת הזמן הזו.

זהבה גלאון: אנחנו רואים את התמונה הכוללת.

זהבה גלאון: אז במצב כזה, אז הגוף החזק, דהיינו המשרד, יצטרך לראות איך הוא מתמרן בתקופה הזאת את החודש הזה.

זהבה גלאון: כי מה קורה?

זהבה גלאון: תראי, נוצר כאן איזה מצב - - -

<קריאה: זה פשרה.

זהבה גלאון: אוקיי.

זהבה גלאון: זה פשרה טובה.

זהבה גלאון: למה?

זהבה גלאון: אני רוצה להגיד משהו בתחום הפסיכולוגיה בגרוש, ברשותכן, שלא קשור לחקיקה.

זהבה גלאון: אנחנו מעבירות את החוק הזה בשבוע הבא בכנסת.

זהבה גלאון: ואני מכירה את התחושה הזאת, כבר עמדנו בזה, שאז נשים מתחילות לצלצל, כי הן ממתינות לכסף הזה, והן לא מבינות, ובצדק, את הפרוצדורות ואת הנהלים.

זהבה גלאון: ואז הן ממתינות לזה, והמקלטים ממתינים לזה, והם יודעים שהחוק עבר.

זהבה גלאון: אז בואו נמצא כאן איזה פשרה שכולם יעשו איזה קווץ', ושגם המקלטים לא יינזקו וגם הנשים תוכלנה לקבל את הכסף.

עאידה תומא סלימאן: זה מה שאמרתי מהתחלה.

<רחלי סונגו: נעשה באמת הכול, אני ומיכל, להעביר את זה לפי המועד.

<רחלי סונגו: אבל עוד פעם, זה לא תלוי בנו, אם זה היה תלוי בנו זה היה מחר.

<רחלי סונגו: זה ועדת תעריפים, זה מה שהתקציבן אמר לי, שאנחנו לא יכולים להתחייב לפחות משלושה חודשים, שזה ייאמר לפרוטוקול.

<רחלי סונגו: זאת אומרת, עד שלושה חודשים זה בטוח יהיה.

זהבה גלאון: חודשיים.

עאידה תומא סלימאן: אני חושבת שללכת על חודשיים, ואני בטוחה שאתן תיקחו על עצמכן ללחוץ ולקדם את זה כמה שיותר מהר, בכדי שאף גורם, לא האישה ולא המקלט ייצאו מופסדים מזה.

עאידה תומא סלימאן: ואני חושבת, גם למשרד העבודה והרווחה, יש לו את האינטרס גם כן לדבר על דברים טובים שהוא עושה.

עאידה תומא סלימאן: אז אנחנו מדברים על ה-1 ביוני.

עאידה תומא סלימאן: זה חודשיים וחצי, ויתרתם על חצי חודש בעצם.

עאידה תומא סלימאן: ואני חושבת שאפשר בפחות מחצי חודש לקדם את זה.

עאידה תומא סלימאן: אז זהו?

<ענבל אביב: לי יש הערה אחרונה רק לפרוטוקול, ענבל מוויצ"ו.

<ענבל אביב: אין לי הערות לנוסח ואני מצטרפת לברכות, לא נאריך בזה.

<ענבל אביב: רק חשוב להדגיש, שבחודש הראשון, שנשים שאינן זכאיות לגמלה, לפני הכניסה שלהן לגמלה, שהן ימשיכו להיות זכאיות לדמי קיום עד שתיבחן הזכאות שלהן.

<רחלי סונגו: כן, זה לא סותר.

<ענבל אביב: זה לא סותר.

<ענבל אביב: בסדר גמור.

עאידה תומא סלימאן: אוקיי, מצוין.

עאידה תומא סלימאן: אז עכשיו נקריא את הנוסח הסופי.

<ענת מימון: חוק הבטחת הכנסה (תיקון מס' 49), התשע"ז–2017.

זהבה גלאון: תודה רבה רבה לכולם.

עאידה תומא סלימאן: יופי.

עאידה תומא סלימאן: אז נצביע?

זהבה גלאון: כן.

עאידה תומא סלימאן: אוקיי.

עאידה תומא סלימאן: אז מה דעתך, את בעד?

זהבה גלאון: שוקלת את זה.

עאידה תומא סלימאן: את שוקלת את זה.

עאידה תומא סלימאן: בעד הצעת החוק – פה אחד

עאידה תומא סלימאן: אוקיי, אז מצביעים בעד.

עאידה תומא סלימאן: ונכין אותו לשבוע הבא.

זהבה גלאון: תודה רבה.

זהבה גלאון: מרגש.

עאידה תומא סלימאן: וזאת תהיה שעה טובה גם לנשים, גם למקלטים וגם לארגונים שעבדו קשה.

עאידה תומא סלימאן: מברוק, זהבה.

עאידה תומא סלימאן: יאללה, נעלתי את הישיבה.